รัฐมนตรีว่าการกระทรวงมหาดไทย ยืนยันจะเร่งสำรวจความเสียหายและเยียวยาผู้ประสบอุทกภัยโดยเร็วที่สุด เป็นธรรมและไม่เลือกปฎิบัติ
รัฐมนตรีว่าการกระทรวงมหาดไทย ยืนยันจะเร่งสำรวจความเสียหายและเยียวยาผู้ประสบอุทกภัยโดยเร็วที่สุด เป็นธรรมและไม่เลือกปฎิบัติพลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า จากสถานการณ์อุทกภัยในหลายจังหวัด ซึ่งหากพื้นที่ใดยังไม่คลี่คลายและมีน้ำท่วมขัง หน่วยงานที่เกี่ยวข้องยังคงดำเนินมาตรการช่วยเหลืออย่างต่อเนื่อง ทั้งการดูแลจัดหาที่พักอาศัย ดูแลสุขภาพอนามัยและของใช้อุปโภคบริโภค ส่วนหากพื้นที่ใดน้ำลดก็เข้าสู่ขั้นตอนการฟื้นฟูโดยทุกภาคส่วน รวมถึงจิตอาสาได้เข้าไปช่วยทำความสะอาดที่อยู่อาศัย จากนั้นจึงให้ท้องถิ่นเริ่มสำรวจความเสียหาย 2 ส่วนหลัก คือ เรื่องที่อยู่อาศัยและเรื่องการประกอบอาชีพ ส่วนเรื่องระบบสาธารณูปโภคต่างๆ หน่วยงานที่รับผิดชอบจะสำรวจและเร่งบูรณะแก้ไขต่อไป โดยการดำเนินการยังน้อมนำแนวทางที่พระบาทสมเด็จพระเจ้าอยู่หัว ทรงพระราชทานให้คือการกำหนดเป็นโครงการที่ใดควรดำเนินการก่อน เพื่อระดมกำลังลงไปช่วยกันดำเนินการในพื้นที่ให้แล้วเสร็จโดยเร็วต่อไป โดยยืนยันจะเร่งดำเนินการสำรวจความเสียหายและชดเชยให้เร็วที่สุด สำหรับการชดเชยความเสียหายนั้น เมื่อสำรวจแล้วจะให้ทำประชาคมให้เป็นที่ยอมรับการจ่ายชดเชยที่เหมาะสมไม่มากและน้อยเกินไป เพื่อให้เป็นที่ยอมรับและไม่ให้มีปัญหาเรื่องการเลือกปฎิบัติเกิดขึ้น รัฐมนตรีว่าการกระทรวงมหาดไทย กล่าวถึงกรณีที่ผู้ประสบอุทกภัยไม่ยอมไปอยู่ในศูนย์พักพิงที่รัฐบาลจัดให้ว่า เนื่องจากชาวบ้านอยากอยู่ใกล้ที่พักอาศัยของตนเอง เพราะเป็นความเคยชินและเป็นห่วงบ้าน ทั้งนี้ยอมรับว่า สิ่งที่ไม่สะดวกคือห้องน้ำแม้รัฐบาลจะได้เตรียมสถานที่รองรับไว้เพื่ออำนวยความสะดวก แต่ชาวบ้านยังห่วงจึงได้ระดมรถสุขาเคลื่อนที่เพื่ออำนวยความสะดวก นอกจากนี้ยังแจก”ส้วมเก้าอี้” ซึ่งมีความพร้อมไว้ครบถ้วน